Bekende teler van boerboele en melkbokke oorlede | Landbou
Mnr. Kenny van der Merwe. Foto: Verskaf
Mnr. Kenny van der Merwe (57), wat in die Klein-Karoo met Boerboele, melkbokke en voorheen ook Jerseys en SA Boerperde geteel het, is aan Covid-19 oorlede.
Mnr. Adré Steenkamp, plaasbestuurder van Van der Merwe se plaas Hazenjacht buite Oudtshoorn, sê hy is op 6 September in die MediClinic George oorlede.
Van der Merwe het 32 dae lank in die hospitaal teen Covid-19 gestry, waarvan hy 28 dae aan 'n ventilator gekoppel en onder verdowing was.
In dié tyd is sy ma, me. Evelyn Hesqua, aan natuurlike oorsake oorlede, maar omdat dit so sleg gegaan het met Van der Merwe, kon die nuus nie aan hom oorgedra word nie.
Van der Merwe was met sy dood die president van die Suid-Afrikaanse Melkboktelersgenootskap en tesourier van die Suid-Afrikaanse Boerboeltelersgenootskap.
Steenkamp sê Van der Merwe was 'n groot diereliefhebber. "Hy het vir die plaaslewe gelewe."
Die afgelope paar jaar het die teel van Boerboele die meeste van sy tyd in beslag geneem. Hy het baie na die buiteland hiervoor gereis, onder meer na Australië, Amerika en Europa.
"Kenny was 'n uitmuntende Boerboelteler wat oor die jare verskeie prestasies met sy honde behaal het. Groenberg Rambo was in 2015 die hond van die jaar en in 2018 was Elevation Kim die internasionale grootkampioenteef."
Van der Merwe was ook op nasionale en internasionale vlak 'n keurder en beoordelaar vir die Boerboel- en melkbokgenootskappe.
Vroeër jare het Van der Merwe se kudde Elevation Jerseys verskeie kampioene opgelewer. James Paterson skryf onder meer in sy boek A History of the Jersey Breed in South Africa dat die Elevation-kudde in 2014 die boonste plek op die SAINET-ranglys in Suid-Afrika beklee het en ses van die koeie in dié kudde onder die topvyftig koeie in die land was.
Van der Merwe was van 2012 tot 2015 tesourier van Jersey SA.
Syfers en kosmaak
Van der Merwe was as rekenmeester gekwalifiseer. Volgens mnr. Len Bornman, 'n jare lange vriend en vroeëre sakevennoot, het hy en Van der Merwe saam die eerste Pick n Pay-franchise op Oudtshoorn geopen en vir sewe jaar bedryf.
Steenkamp beskryf Van der Merwe as 'n liefdevolle, hulpvaardige en passievolle persoon. "Kenny het altyd tyd gemaak vir 'n grappie en om mense te help. Sy kombuistafel en kospotte was oop vir almal."
Me. Rina Belcher, melkbokboer en kaasmaker van Belnori-boetiekkaasmakery, sê Van der Merwe was welbekend. "So baie mense het hom geken, hier in Suid-Afrika, in Afrika, en oral. Hy was 'n groot perderuiter, 'n teler van formaat, gevul met passie vir dit waarin hy belang gestel het, en eintlik hopeloos te goedhartig."